

СЪДЪРЖАНИЕ

[1. Увод 3](#_Toc456090357)

[2. Целеви приходи, предназначени за ЕФГЗ 3](#_Toc456090358)

[3. Коментари относно предварителните данни за изпълнението на бюджета на ЕФГЗ за 2016 г. 4](#_Toc456090359)

[4. Изпълнение на целевите приходи, предназначени за ЕФГЗ 7](#_Toc456090360)

[5. Заключения 7](#_Toc456090361)

|  |  |
| --- | --- |
| Приложение 1: | Предварителни данни за усвояването на бюджетни кредити по линия на ЕФГЗ към 31.5.2016 г. |

# Увод

В настоящия доклад е представена актуализация на предварителните данни за изпълнението на бюджета по линия на Европейския фонд за гарантиране на земеделието (ЕФГЗ) за 2016 г. По-специално в приложение 1 е дадено сравнение между реалното равнище на изпълнението на бюджета на ЕФГЗ за периода от 16 октомври 2015 г. до 31 май 2016 г. и прогнозния профил на разходите. Този профил е резултат от прилагането на показателя към равнището на бюджетните кредити. Показателят е установен въз основа на разпоредбите на член 28 от Регламент (ЕС) № 1306/2013 относно финансирането, управлението и мониторинга на общата селскостопанска политика[[1]](#footnote-1).

# Целеви приходи, предназначени за ЕФГЗ

Въз основа на разпоредбите на член 43 от Регламент (ЕС) № 1306/2013 приходите, получени от финансови корекции по силата на решения за счетоводно уравняване и за уравняване по съответствие, от възстановявания вследствие на нередности, както и от налога в сектора на млякото, се считат за целеви приходи, предназначени за финансиране на разходите по линия на ЕФГЗ. В съответствие с посочените разпоредби целевите приходи могат да се използват за финансиране на всички разходи по линия на ЕФГЗ. Ако част от тези приходи не е усвоена в рамките на бюджетната година, тя автоматично се пренася към следващата бюджетна година[[2]](#footnote-2). Следва да се отбележи, че поради изтичането на срока на действие на квотите за мляко на 31 март 2015 г. бюджетната 2016 г. е последната година, в която се събират приходи от налога в сектора на млякото.

Бюджетът на ЕФГЗ за 2016 г. включва както най-актуалните прогнози на Комисията относно нуждите от финансиране на очакваните разходи в областта на пазарните мерки и директните плащания, така и прогнозите относно целевите приходи, които според очакванията е трябвало да бъдат събрани през съответната бюджетна година, и на пренесените суми от целевите приходи, останали неизползвани от предходната бюджетна година. В предложението си относно бюджетните кредити за ЕФГЗ за 2016 г. Комисията взе предвид общия размер на очакваните целеви приходи и поиска в бюджета за 2016 г. да бъдат включени кредити, изчислени чрез приспадане на прогнозните целеви приходи от прогнозните нужди. Бюджетният орган прие бюджета на ЕФГЗ, като взе предвид очакваните целеви приходи.

Според изчисленията на Комисията наличните целеви приходи към момента на изготвянето на бюджета за 2016 г. бяха 2980 млн. евро. По-конкретно:

* целевите приходи, които се очакваше да бъдат генерирани в течение на бюджетната 2016 г., се оценяваха на 2090 млн. евро. От финансови корекции във връзка с уравняването по съответствие и от възстановявания вследствие на нередности се очакваха съответно 1125 млн. евро и 155 млн. евро. Прогнозираните приходи от налога в сектора на млякото бяха 810 млн. евро.
* Сумата на целевите приходи, която се очакваше да бъде пренесена от бюджетната 2015 г. към бюджетната 2016 г., беше 890 млн. евро.

В бюджета за 2016 г. Комисията разпредели тези първоначално прогнозирани целеви приходи от 2980 млн. евро по следните схеми:

* 600 млн. евро бяха разпределени за оперативните фондове на организациите на производители в сектора на плодовете и зеленчуците, а
* 2380 млн. евро — за схемата за основно плащане.

За тези схеми бюджетният орган в крайна сметка одобри бюджетни кредити съгласно предложението на Комисията. Сумата на одобрените бюджетни кредити и на гореспоменатите целеви приходи съответства на:

* 898 млн. евро за оперативните фондове на организациите на производители в сектора на плодовете и зеленчуците,
* 18 307 млн. евро за схемата за основно плащане.

В приложение 2, където са представени предварителните данни за изпълнението на бюджета за 2016 г. за периода до 31 май 2016 г., гореспоменатите целеви приходи не са взети предвид в данните за бюджетните кредити по статиите за плодовете и зеленчуците и за отделените от производството директни плащания. Данните представляват одобрените бюджетни кредити по тези статии, възлизащи съответно на 611,8 млн. евро и 34 269,2 млн. евро. С включването на разпределените за тези статии целеви приходи общите суми, предвидени в бюджета за 2016 г., са 1211,8 млн. евро за сектора на плодовете и зеленчуците и 36 649 млн. евро за отделените от производството директни плащания.

# Коментари относно предварителните данни за изпълнението на бюджета на ЕФГЗ за 2016 г.

Предварителните данни за изпълнението на бюджета за периода от 16 октомври 2015 г. до 31 май 2016 г., представени в приложение 1, са сравнени с профила на разходите, който се основава на показателя, установен в съответствие с член 28 от Регламент (ЕС) № 1306/2013. По-долу следва кратък коментар по някои бюджетни статии, по които се наблюдават най-значителните отклонения между реалното и очакваното равнище на изпълнение на бюджета за 2016 г.

## Пазарни мерки

Усвояването на бюджетни кредити за интервенции на селскостопанските пазари беше със 111,2 млн. евро по-малко в сравнение с равнището на одобрените бюджетни кредити, както показва равнището на показателя към 31 май 2016 г. Това отклонение е нетен ефект от тенденциите в изпълнението на бюджета — преди всичко в сектора на плодовете и зеленчуците, на млякото и млечните продукти и в лозаро-винарския сектор.

### Плодове и зеленчуци (+ 61,1 млн. евро в сравнение с одобрените бюджетни кредити)

Тази степен на усвояване се дължи предимно на разходите за оперативните фондове по схемата за организациите на производители, които се финансират както от одобрените бюджетни кредити, така и от целевите приходи (забележка: за повече информация вж. точка 2 по-горе). За разлика от това показателят за периода до 31 май 2016 г. се прилага само към одобрените бюджетни кредити в размер на 611,8 млн. евро, тоест без да се вземат предвид целевите приходи.

В бележка под линия \* към таблицата с предварителните данни за изпълнението в приложение 1 е показано какво би било положението, ако показателят беше приложен към общия размер на бюджетните кредити по тази статия, включително целевите приходи в размер на 600 млн. евро. Ако показателят беше приложен към общия размер на очакваните налични средства по тази статия (1211,8 млн. евро), би било отчетено неизпълнение в размер на - 308,1 млн. евро.

Това е последица от по-бавното усвояване на различните схеми, финансирани по тази статия. Следва да се отбележи, че не можаха да бъдат изготвени надеждни прогнози за темповете на усвояване на бюджетните кредити за мерките при криза, които са налични в рамките на оперативните фондове за организациите на производители и другите мерки в сектора на плодовете и зеленчуците. Поради това има вероятност тези темпове да се отклоняват от приетите профили на усвояване, които са основата за показателя за тези позиции.

Към настоящия момент това положение се счита за временно, като изпълнението по тази статия се следи внимателно от службите на Комисията.

### Продукти от лозаро-винарския сектор (– 24,8 млн. евро)

Това неизпълнение се дължи на по-бавните темпове на плащанията, извършени от държавите членки, в сравнение с профила на разходите на установения показател за националните програми в лозаро-винарския сектор. Към края на бюджетната година обаче държавите членки обикновено ускоряват темповете на изпълнение на тези програми. Ето защо към настоящия момент това положение се счита за временно.

### Мляко и млечни продукти (- 162,5 млн. евро)

## Основната причина за степента на усвояване по тази статия може да се обясни с напредъка в изпълнението и прилагането на целевата помощ за секторите на животновъдството. Сумата от 420 млн. евро бюджетни кредити за схемата за целева помощ е вписана в бюджетна позиция 05 02 12 99 – Други мерки (мляко и млечни продукти). Въпреки това, тъй като държавите членки могат да предоставят помощта на производители от всички сектори на животновъдството, усвояването на бюджетните кредити по тази статия ще бъде по-ниско и ще трябва да бъдат предвидени необходимите прехвърляния за покриване на декларираните по други статии разходи.

## Що се отнася до темповете на усвояване, в показателя на Комисията разходите се оценяват като равномерно разпределени през целия период на допустимост до 30 юни 2016 г., а изпълнението от страна на държавите членки е съсредоточено по-скоро в края на периода на допустимост. Настоящото неизпълнение се счита за временно, като перспективите за изпълнение по тази статия са положителни и се следят внимателно от службите на Комисията.

### Говеждо и телешко месо (+ 4,9 млн. евро) и свинско месо, яйца и птиче месо (+ 24,3 млн. евро)

## Преизпълнението по тези статии е огледален образ на по-слабото изпълнение при млякото и млечните продукти в резултат на прилагането на целевата помощ за секторите на животновъдството. Декларираните за тези сектори разходи ще бъдат покрити чрез прехвърляния от наличните за тази мярка бюджетни кредити по статия 05 02 12.

## Директни плащания

Усвояването на бюджетни кредити за директни плащания е било със 7609,9 млн. евро по-малко в сравнение с равнището на показателя към 31 май 2016 г.

### Отделени от производството директни плащания (- 7168,9 млн. евро в сравнение с одобрените бюджетни кредити)

По отношение на одобрените бюджетни кредити горепосочената степен на усвояване не е съвсем показателна, тъй като разходите по схемата за основно плащане се финансират както от одобрените бюджетни кредити, така и от целевите приходи, предназначени за тази схема в бюджета за 2016 г. (забележка: за повече информация вж. точка 2 по-горе). Тази степен на усвояване се дължи на прилагането на показателя за периода до 31 май 2016 г. към одобрените бюджетни кредити, които не включват предназначените за тази статия целеви приходи.

В бележка под линия \* към таблицата с предварителните данни за изпълнението в приложение 2 е показано какво би било положението, ако показателят беше приложен към общия размер на бюджетните кредити, които се очаква да бъдат налични за финансиране на отделените от производството директни плащания. Ако показателят бе приложен към общия размер на очакваните налични средства за отделените от производството директни плащания, възлизащ на 36 649,2 млн. евро, би било отчетено неизпълнение в размер на – 9525,3 млн. евро.

Значителното разминаване в степента на изпълнение на бюджета за отделените от производството директни плащания се дължи предимно на временни закъснения от административен характер, срещани от някои държави членки през първата година на прилагане на реформираните схеми за директни плащания. След 29 февруари 2016 г. държавите членки възстановиха в значителна степен своя модел на изпълнение при отделените от производството преки помощи, като понастоящем 73 % от наличните бюджетни кредити, включително целевите приходи, са изплатени.

Комисията внимателно следи всеки месец степента на изпълнение и прогнозите за предстоящите разходи на държавите членки; към настоящия момент тя счита, че това разминаване е временно и очаква, че отделените от производството директни плащания ще бъдат осъществени, както е предвидено в бюджета за 2016 г.

### Други директни плащания (- 440,9 млн. евро в сравнение с одобрените бюджетни кредити)

Неизпълнението на одобрените бюджетни кредити за други директни плащания в сравнение с профила на разходите на установения показател също се дължи предимно на временните закъснения от административен характер, срещани от няколко държави членки през първата година от прилагането, главно на мярката за доброволно обвързано с производството подпомагане, която е част от реформираните схеми за директни плащания. Въпреки това и по тази бюджетна статия постепенно намалява разликата между теоретичната степен на усвояване, получена в резултат на прилагането на показателя, и реалната степен на усвояване, като държавите членки вече са извършили почти 80 % от плащанията.

Комисията следи внимателно промените в усвояването на разходите и към настоящия момент очаква цялостно изпълнение на бюджета за 2016 г. за другите директни плащания.

# Изпълнение на целевите приходи, предназначени за ЕФГЗ

Таблицата в приложение 1 показва, че към 31 май 2016 г. са били събрани целеви приходи в размер на 2055,1 млн. евро. По-конкретно:

* приходите от корекции въз основа на решения за счетоводно уравняване и за уравняване по съответствие са били в размер на 1174,8 млн. евро, като до края на бюджетната година се очакват още допълнителни суми в резултат на прилагането на решението за изпълнение на Комисията (ad hoc 51),
* приходите от финансови корекции вследствие на нередности са били в размер на 67,6 млн. евро, като до края на бюджетната година също се очакват допълнителни суми, и
* към настоящия момент всички приходи от налога в сектора на млякото са събрани и възлизат на около 812,7 млн. евро.

И накрая, сумата на целевите приходи, окончателно пренесени от 2015 г. към 2016 г., възлиза на 896,4 млн. евро.

Така наличните целеви приходи за финансиране на разходите по ЕФГЗ към 31 май 2016 г. възлизат на 2951,5 млн. евро, като до края на бюджетната година се очаква да постъпят допълнителни суми новосъбрани целеви приходи от решенията за счетоводно уравняване и за уравняване по съответствие и от финансови корекции вследствие на нередности.

# Заключения

Предварителните данни за усвояването на бюджетните кредити от бюджета на ЕФГЗ за 2016 г. за периода до 31 май 2016 г. показват, че месечните възстановявания на разходите на държавите членки са по-малко с около 7652,1 млн. евро от основаващия се на показателя профил на разходите за изпълнение на бюджета. Това значително разминаване се дължи почти изцяло на временно забавяне в извършването на директните плащания за земеделските стопани.

Вече са налични целеви приходи в размер на 2951,5 млн. евро, като се очаква през 2016 г. да бъдат събрани допълнителни суми.

Към настоящия момент Комисията очаква, че усвояването на бюджетните кредити за директни плащания ще се ускори през следващите месеци и директните плащания ще бъдат извършени съгласно първоначалните очаквания при изготвянето на бюджета за 2016 г. Освен това Комисията смята, че средствата от целевите приходи, които ще бъдат налични към края на годината, ще бъдат достатъчни за финансиране както на оперативните фондове на организациите на производители в сектора на плодовете и зеленчуците, така и на схемата за основно плащане като част от отделените от производството директни плащания, както се очакваше първоначално при изготвянето на бюджета за 2016 г.

1. ОВ L 347, 20.12.2013 г., стр. 549. [↑](#footnote-ref-1)
2. В член 14 от Регламент (ЕС, Евратом) № 966/2012 на Европейския парламент и на Съвета относно финансовите правила, приложими за общия бюджет на Съюза, се определя, че вътрешните целеви приходи се пренасят само за една година. Поради това, в интерес на доброто бюджетно управление, тези целеви приходи по принцип се използват преди всички одобрени бюджетни кредити по съответната бюджетна статия. [↑](#footnote-ref-2)